ToekomsVenster: Die dominee werk (soms)Foto: Jack Sharp/Unsplash.com “Ons sal dan al ons aandag aan gebed en die bediening van die woord bly gee.” – Handelinge 6:4 Mense wonder somtyds wat die dominee doen. In die volksmond werk hy net oor naweke en as hy die slag nie preek nie, het hy ’n goeie veertien dae af! Ek weet dis maar ’n gespottery, maar meer dikwels skuil daar ’n effense stekie na die leraar se kant toe, veral wanneer offerandes ter sprake kom. Die leraar se taak is in die eerste plek om ’n aktiewe student van die wil en plan van God vir hierdie wêreld te wees en te bly. ’n Mens leer die Vader net ken as jy tyd met Hom en sy Woord deurbring. Almal het nie dieselfde hoeveelheid tyd en geleentheid nie, omdat die lewe sy eie dinamiek het en somtyds baie uit ’n mens haal. Daarbenewens het elkeen mos die reg om te besluit wat dit is waarmee hy of sy mee besig wil wees. Daarom is almal nie predikante nie. Die leraar getuig van ’n roeping om die Woord van die Here in Gees en Waarheid te proklameer. Die dominee se hande moet gesterk word deur die ander, ewe belangrike ampte, sodat die totale en omvattende werk van die bediening na behore gedoen kan word. “En dít is die ‘gawes’ wat Hy ‘gegee het’: apostels, profete, evangeliste en herders en leraars.” – Efesiërs 4:11 Dis die besluit wat die apostels gemaak het en wat die gemeente goed gevind en onderskryf het. Vader, ek staan skuldig. Indien enigsins het ek nog nooit vir my dominee gebid nie. Ek kritiseer egter maklik. Vergewe my en staan hom by. Amen.